Naruhito

Naruhito (, s. 23. helmikuuta 1960 Tokio) on Japanin 126. keisari. Hän on edellisen keisarin Akihiton ja keisarinna Michikon vanhin poika. Hänestä tuli Japanin kruununperillinen virallisesti 23. helmikuuta 1991, jonkin aikaa keisari Hirohiton kuoleman jälkeen. Lapsena hänen nimensä oli prinssi Hiro ().

 Tausta ja yksityiselämä 
Naruhito opiskeli historiaa Gakushūin-yliopistossa, valmistui vuonna 1982 ja opiskeli sen jälkeen ulkomailla Oxfordin yliopistossa Britanniassa vuosina 1983–1985. Hänestä tuli Gakushūin-yliopiston tohtori vuonna 1988.

Naruhito on ollut vuodesta 1993 naimisissa prinsessa Masakon kanssa. Parilla on yksi lapsi, tytär Aiko, joka syntyi vuonna 2001.

Naruhito on innokas urheilija ja harrastaa muun muassa hiihtoa, vaellusta, tennistä ja hölkkäämistä. Lisäksi hän soittaa viulua. Japanin entisen pääministeri Fumio Kishidan mukaan Naruhiton ja Charles III:n perheiden välinen suhde on erittäin läheinen.

Ennen valtaannousuaan, vuonna 2012, Naruhito toimi parin viikon ajan sijaishallitsijana, kun hänen isälleen, keisari Akihitolle, tehtiin ohitusleikkaus.

 Japanin keisarina 
Naruhitosta tuli keisari 1. toukokuuta 2019 kun hänen isänsä keisari Akihito luopui kruunusta terveydellisistä syistä. Kyseessä on ensimmäinen kerta 200 vuoteen, kun Japanin keisari luopuu vallasta. Vallanvaihdon yhteydessä alkoi uusi hallintokausi, joka sai nimekseen Reiwa. Seuraavan kauden nimi paljastetaan Naruhiton kuoltua tai luovuttua vallasta.

Naruhito kruunattiin virallisesti 22. lokakuuta 2019. Kruunajaisiin kutsuttiin 2 000 vierasta, joukossa valtionpäämiehiä ja muita arvovieraita 170 maasta. Suomen presidentti Sauli Niinistö ja Jenni Haukio osallistuivat myös kruunajaisiin. Kruunajaispäivänä Japanissa armahdettiin 500 000 vähäisiin rikoksiin syyllistynyttä henkilöä keisarin kruunajaisten kunniaksi.

Ensimmäisen ulkomaanmatkansa keisarina Naruhito teki vuonna 2022, kun hän osallistui puolisoineen Yhdistyneen kuningaskunnan kuningattaren Elisabet II:n hautajaisiin. Naruhiton ensimmäinen virallinen valtiovierailu suuntautui Indonesiaan kesäkuussa 2023.

Huhtikuussa 2024 keisarillisesta perheestä vastuussa oleva viranomainen perusti keisariperheelle virallisen Instagram-tilin, joka sai ensimmäisen päivän aikana 320 000 seuraajaa.

Naruhitolla on vain yksi lapsi, joka ei voi sukupuolensa takia olla perillinen nykyisen perimyslain nojalla. Japanissa on kuitenkin keskusteltu mahdollisesta naisperillisestä, koska selkeä enemmistö japanilaisista suhtautuu hyväksyvästi naispuoliseen hallitsijaan. Toistaiseksi Naruhiton perillinen on hänen nuorempi veljensä Fumihito, jolla itsellään on poika, Hisahito.

 Kunnianosoituksia 

 Japanilaiset 

 55x55px Krysanteemiritarikunta (suurmestari, 2019)
 55x55px Keisaripuun kukkien ritarikunta (suurmestari, 2019)
 55x55px Pyhän aarteen ritarikunta (suurmestari, 2019)
 55x55px Kulttuurin ritarikunta (suurmestari, 2019)

Lähde:

 Ulkomaalaisia 

 55x55px Sukkanauharitarikunnan ritari (Yhdistynyt kuningaskunta, 2024)
 55x55px Elefanttiritarikunnan ritari (Tanska, 2004)
 55x55px Unkarin ansioritarikunnan suurristi (Unkari, 2000)
 55x55px Itävallan tasavallan kunniamitali kultanauhalla (Itävalta, 1999)
 55x55px Sikatuna-ritarikunta ketjulla (Filippiinit, 2002)
 55x55px Kristuksen sotilaallisen ritarikunnan suurristi (Portugali, 1993)
 55x55px Kaarle III:n ritarikunnan suurristi (Espanja, 2008)
 55x55px Tongan kruunun ritarikunnan suurristi (Tonga, 2008)
 55x55px George Tupou V:n kruunajaismitali (Tonga, 2008)
 55x55px Serafiimiritarikunnan ritari (Ruotsi, 2007)
 55x55px Zayedin ritarikunnan 1. luokka (Arabiemiraatit, 1995)
 55x55px Leopoldin ritarikunnan suurristi (Belgia)

 Muita kunnianosoituksia 
Naruhito oli Tokion olympialaisten ja paralympialaisten suojelija. Hän on lisäksi Oxfordin yliopiston oikeustieteiden kunniatohtori.

 Galleria 

 Lähteet 

 Aiheesta muualla 

Luokka:Japanin keisarit
Luokka:Vuonna 1960 syntyneet
Luokka:Elävät henkilöt